In Christi nomine, sit omnibus fidelibus cognitum tam venturis quam presentibus quod nos Bualcoddus et uxor mea Emma, pro remedio animarum nostrarum seu delictorum, donamus pariter S. Cyrici canonicis aliquid ex nostra hereditate quam habere visi sumus in pago Nevernensi prope civitatem, videlicet quamdam terram arabilem super rivulum Credaudi sitam, cujus terminationes sunt ita: ex una fronte, terra Sancte Marie et Sancti Stephani, ex tertia fronte terra ejusdem Stephani, in quarta, via publica. Similiter in alio loco donamus illis quamdam vineam que terminatur ita: ex una fronte in longitudine perticas XV, ex alia fronte perticas XVI et pedes VIII et dimidium, ex tertia fronte perticas V et dimidium et pedes X et via publica. In alio vero loco concedimus illis quinque tilias de vinea qui terminantur ita: ex una fronte perticas III et pedes III et via publica, et ex alia fronte in longitudine perticas XV. Igitur in alio loco donamus illis quemdam masnilum ita terminatum, ex una fronte terra Sancte Marie, ex alia fronte rivulum Credaudum cum uno mulneto, ex tertia fronte alodum Constantii Longavagina supranominati, ex quarta fronte via publica. Hanc ergo jam dictam hereditatem infra has terminationes tali tenore atque conventu predictis canonicis concedimus, ut pro nobis Jesum Christum Dominum rogent, et nos quamdiu vixerimus teneamus, post nostrum vero obitum illis perpetualiter remaneant. Si quis autem hanc donationis cartam a nobis factam calumpniare voluerit, pro calumpnia centum libras auri componat insuperque cum Dathan et Abiron et cum Juda traditore Domini perhenniter damnatus permaneat. Actum est civitate Nevernis, publice.